Eskom ontken berigte oor Koko-verhoor | Maroela Media
Eskom het Woensdag op skerp kritiek gereageer deur aan te voer dat die dissiplinêre verhoor van Matshela Koko, die geskorste uitvoerende hoof van Eskom, "regverdig, professioneel en deursigtig" is.
Die kragvoorsiener het in 'n verklaring gesê Eskom het met kommer kennis geneem van mediaberigte wat beweer dat die dissiplinêre verhoor misluk het en dat die hele proses nou 'n klug is waarvan die uitslag reeds vooraf bepaal is.
Zethembe Khoza, tydelike voorsitter van Eskom, het gesê hy wil dit onomwonde stel dat die dissiplinêre verhoor regverdig, professioneel en deursigtig is. Volgens hom het die media ook toestemming om die saak wat gewoonlik as 'n interne aangeleentheid hanteer word by te woon.
Khoza het bygevoeg dat die voorsitter van die verhoor sowel as die bewysstukleiers van albei partye bevoegde en onafhanklike professionele persone is wat aan hoogsgereguleerde instansies behoort.
Hy het ook gesê dit is sleg dat die voorval op 20 Oktober toe Eskom se vorige bewysstukleier betrokke was in 'n onderonsie met 'n joernalis nou die integriteit van die dissiplinêre verhoor oorskadu. "Eskom het onmiddellik opgetree en die vorige bewysstukleier vervang om die verhoor te beskerm en die onafhanklikheid en die vryheid van uitdrukking van die media, soos dit in die grondwet vervat is, te behou," het hy gesê.
Khoza het ook gesê Eskom neem met kommer kennis van berigte wat meld dat getuies glo nie wil getuig by die verrigtinge nie. Volgens hom het sommige getuies verkies om die versoek om te getuig van die hand te wys op grond van die regsadvies wat hulle van hul prokureurs ontvang het.
Khoza het gesê Eskom het nou geen keuse nie as om sonder hierdie getuies met die verhoor voort te gaan. Koko sal môre om 09:00 in sy verdediging getuig.